ՀԻՄՆԱՎՈՐՈՒՄ
«ՍԵՎԱՆԱ ԼՃԻ ԷԿՈՀԱՄԱԿԱՐԳԻ ՎԵՐԱԿԱՆԳՆՄԱՆ, ՊԱՀՊԱՆՄԱՆ, ՎԵՐԱՐՏԱԴՐՄԱՆ ԵՎ ՕԳՏԱԳՈՐԾՄԱՆ ՄԻՋՈՑԱՌՈՒՄՆԵՐԻ 2027 ԹՎԱԿԱՆԻ ՏԱՐԵԿԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
1. Ընթացիկ իրավիճակը և իրավական ակտի ընդունման անհրաժեշտությունը
Կառավարության կողմից յուրաքանչյուր տարի հաստատվում է «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ծրագիրը» (այսուհետ՝ Տարեկան ծրագիր): Տարեկան ծրագրի ընդունման անհրաժեշտությունը բխում է «Սևանա լճի մասին» Հայաստանի Հանրապետության օրենքի 12-րդ, 13-րդ, 14-րդ հոդվածների պահանջներից և «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասինֆ» Հայաստանի Հանրապետության օրենքով (այսուհետ՝ համալիր ծրագիր) սահմանված նպատակներից ու խնդիրներից: Համալիր ծրագրի միջոցառումները, որոնք շարունակական բնույթ ունեն, ներառվում են տարեկան ծրագրում՝ կազմելով դրա մի մասը՝ հիմք ընդունելով օրենքի 11-րդ հոդվածով հիմնավորումն ու համալիր միջոցառումների սահմանման սկզբունքը, այն է՝
1. Սևանա լիճը և նրա ջրհավաք ավազանը, ըստ տարածքի գործառնական բնույթի, որպես մեկ ամբողջական համակարգ դիտարկելը.
2. Սևանա լճի ջրային բացասական հաշվեկշռի բացառումը (բացառությամբ օրենքով նախատեսված դեպքերի) և լճի էկոլոգիապես անհրաժեշտ մակարդակի բարձրացման ապահովումը.
3. կենսաբազմազանության պահպանության գերակայությունը.
4. Սևանա լճի և նրա ջրհավաք ավազանի տարածքներում էկոլոգիապես մաքուր և անվտանգ տեխնոլոգիաների, այդ թվում` կենսատեխնոլոգիաների պարտադիր կիրառումը.
5. կարճաժամկետ, միջնաժամկետ և երկարաժամկետ ծրագրերի մշակումը և դրանց բնապահպանական պետական, ինչպես նաև օրենքով սահմանված այլ փորձաքննության պարտադիր ապահովումը.
6. բնօգտագործման ավանդական ձևերի խրախուսումը և աջակցումը:
Տարեկան ծրագրի կատարման սկզբունքներն են՝
1) Սևանա լճի էկոհամակարգի վերականգնման, պահպանման, վերարտադրման և օգտագործման ապահովումը,
2) «Սևան» ազգային պարկի կառավարման համակարգի կատարելագործումը,
3) Սևանա լճի ջրհավաք ավազանի բնապահպանական և բնօգտագործման գործառույթների կատարելագործման միջոցառումների սահմանումը,
4) կենսաբազմազանության պահպանության գերակայությունը։
Սևանա լիճը Հայաստանի Հանրապետության համար ունի ռազմավարական և բնապահպանական մեծ նշանակություն՝ որպես Հայաստանի Հանրապետության քաղցրահամ ջրային ռեսուրսների կարևորագույն բաղադրիչ: Այն մի բնատարածքային համալիր է, որն իրենից ներկայացնում է բնության տարբեր տարրերի սերտ փոխկապակցվածություն, ինչպես նաև ունի կլիմայագոյացնող կարևոր նշանակություն՝ ինչպես Հայաստանի Հանրապետության, այնպես էլ տարածաշրջանային և գլոբալ առումով: Սևանա լիճը Հայաստանի Հանրապետության ջրային հաշվեկշռում բացառիկ տեղ է գրավում: Նրա պահպանությունը բնապահպանական և տնտեսական կարևոր հիմնախնդիր է։
Տարեկան ծրագրով նախատեսված աշխատանքների իրականացման առաջնահերթությունները սահմանված են որոշման հավելվածով ներկայացված միջոցառումներով։ Հաշվի առնելով վերջին շրջանում Սևանա լճի էկոհամակարգի վիճակի վերաբերյալ անհանգստացնող հարցերի կարևորությունը, դրանց ուսումնասիրման, պատճառների հայտնաբերման և կանխարգելիչ միջոցառումների իրականացման հրատապությունը՝ առանձնացվել են մի շարք միջոցառումներ՝ միտված լճի որակական և քանակական հիմնախնդիրների կարգավորմանը։
Ծրագրում ներառվել են մի շարք միջոցառումներ, որոնց իրականացման արդյունքում ակնկալվում է`
· Սևանա լճի էկոլոգիական հավասարակշռության վիճակի բարելավում,
· լճի և դրա ջրհավաք ավազանի էկոհամակարգերի կենսաբազմազանության պահպանություն և կենսապաշարների կայուն օգտագործման բարելավում,
· կեղտաջրերի մաքրման կայանների նախագծում և կառուցում,
· ռեկրեացիայի արդյունավետ զարգացում,
· «Սևան» ազգային պարկի կառավարման համակարգի կատարելագործում,
· տարածքային զարգացման սոցիալ-տնտեսական ծրագրերի մշակում և իրականացում և այլն:
Սևանա լճի ջրային ռեժիմի և մակարդակի փոփոխության պայմաններում ջրածածկման ենթակա տարածքներում առկա շենք-շինությունների, ենթակառուցվածքների և այլ օբյեկտների առկայությունը կարող է առաջացնել ինչպես ջրի որակի և էկոհամակարգի վրա լրացուցիչ մարդածին ազդեցության, այնպես էլ ջրածածկման գործընթացների, ջրային ռեսուրսների արդյունավետ օգտագործման և տարածքների պատշաճ կառավարման խնդիրներ։ Այդ նպատակով տարեկան ծրագրում ներառվել է «2.5 Սևանա լճի շրջակայքում ջրածածկման ենթակա տարածքներում, այդ թվում՝ 1901.5 մ բացարձակ նիշից ցածր գտնվող ջրի տակ մնացած շինությունների ու ենթակառուցվածքների մաքրման և ապամոնտաժման, ինչպես նաև «Սևան» ազգային պարկի տարածքում 1905 մ բացարձակ նիշից ցածր հողօգտագործման իրավական հիմքերի և պայմանագրային պահանջների համապատասխանեցում» միջոցառումը։
Միջոցառման շրջանակներում նախատեսվում է 1901.5 մետր բացարձակ նիշից ցածր գտնվող ջրածածկման ենթակա տարածքներում առկա շենք-շինությունների և ենթակառուցվածքների գույքագրումից և առաջնահերթությունների սահմանումից հետո դրանցից առնվազն 150 միավորի ապամոնտաժում, առաջացած թափոնների հեռացում և համապատասխան տարածքների մաքրում։ Միաժամանակ նախատեսվում է ուսումնասիրել «Սևան» ազգային պարկի տարածքում 1905.0 մետր բացարձակ նիշից ցածր գտնվող մոտ 200 հողօգտագործողների հողօգտագործման իրավական հիմքերը, պայմանագրերը, պետական գրանցման տվյալները, հողամասերի սահմանները և փաստացի օգտագործումը, ինչպես նաև վարձավճարների և պայմանագրերի ժամկետների համապատասխանությունը։
Միջոցառման իրականացումը միտված է ջրածածկման ենթակա տարածքներում առկա օբյեկտների և կուտակված թափոնների հետևանքով Սևանա լճի էկոհամակարգի վրա հնարավոր բացասական ազդեցությունների նվազեցմանը, ափամերձ տարածքների պատշաճ կառավարմանը և ջրային տարածքների պահպանության ապահովմանը։ Միաժամանակ հողօգտագործման իրավական հիմքերի և փաստացի օգտագործման համապատասխանության ուսումնասիրությունը հնարավորություն կտա բացահայտել առկա իրավական և պայմանագրային խնդիրները, բացառել նոր անօրինական հողօգտագործման և ինքնակամ շինարարության դեպքերը և անհրաժեշտության դեպքում կիրառել օրենսդրությամբ նախատեսված միջոցներ։
Միջոցառման շրջանակներում նախատեսված աշխատանքների իրականացումը կնպաստի Սևանա լճի ափամերձ և ջրածածկման ենթակա տարածքների կառավարման արդյունավետության բարձրացմանը, ջրի մակարդակի փոփոխության պայմաններում լճի էկոհամակարգի բնականոն գործառույթների պահպանմանը, ինչպես նաև «Սևան» ազգային պարկի տարածքում հողօգտագործման իրավական և փաստացի վիճակի կարգավորմանը։
Նախագծում ներառված «2.7 Սևանա լճի ջրհավաք ավազանում առաջացած կեղտաջրերի մաքրում» միջոցառմամբ նախատեսվում է Սևանա լճի առափնյա համայնքների կոյուղացման, ինչպես նաև ժամանակակից լոկալ կեղտաջրերի մաքրման կայանների տեղադրման աշխատանքների իրականացում։ Միջոցառման իրականացումը նպատակաուղղված է Սևանա լճի ջրհավաք ավազանից չմաքրված կամ ոչ բավարար մաքրված կեղտաջրերի ներհոսքի նվազեցմանը, ջրային էկոհամակարգի վրա մարդածին ազդեցության սահմանափակմանը և ջրի որակի պահպանությանն ու բարելավմանը։ 
«2.8 Գավառի, Մարտունու և Վարդենիսի կեղտաջրերի մեխանիկական մաքրման կայաններում կենսաբանական մաքրման և տիղմի մշակման կառուցվածքների շինարարության նախագծանախահաշվային փաստաթղթերի մշակում, կենսաբանական մաքրում իրականացնող կեղտաջրերի մաքրման կայանների նախագծում» միջոցառմամբ նախատեսվում է գործող կեղտաջրերի մեխանիկական մաքրման կայանների կենսաբանական մաքրման և տիղմի մշակման համակարգերի նախագծման և արդիականացման աշխատանքների իրականացում՝ կեղտաջրերի մաքրման արդյունավետության բարձրացման և առաջացող տիղմի անվտանգ կառավարման նպատակով։
Միաժամանակ, Սևանա լճի և դրա ջրհավաք ավազանի ջրային ռեսուրսների քանակական և որակական վիճակի վրա մարդածին ազդեցությունների առավել ամբողջական գնահատման, ջրօգտագործման և ջրահեռացման փաստացի ծավալների բացահայտման, ինչպես նաև կեղտաջրերի կառավարման համակարգերի արդյունավետության գնահատման նպատակով տարեկան ծրագրում ներառվել է «2.9 Սևանա լճի ջրհավաք ավազանում գործունեություն իրականացնող 100 խոշոր ջրօգտագործողների՝ ջրօգտագործման թույլտվություններով սահմանված և փաստացի ջրառի ու ջրահեռացման ծավալների համադրում և ստուգում, կեղտաջրերի մաքրման և ջրահեռացման համակարգերի տեխնիկական ու տեխնոլոգիական վիճակի գնահատում, կիրառվող կեղտաջրերի մաքրման տեխնոլոգիաների և մեթոդների գույքագրում ու փորձագիտական գնահատում, ինչպես նաև ջրային ռեսուրսներ թափվող կեղտաջրերի փաստացի քանակական և որակական ցուցանիշների՝ սահմանված թույլատրելի ծավալներին և վնասակար նյութերի թույլատրելի սահմանային արտահոսքի չափաքանակներին համապատասխանության գնահատում» միջոցառումը։
Միջոցառման շրջանակներում նախատեսվում է Սևանա լճի ջրհավաք ավազանում գործունեություն իրականացնող 100 խոշոր ջրօգտագործողների ջրօգտագործման գործընթացների համալիր ուսումնասիրություն՝ ջրօգտագործման թույլտվություններով սահմանված և փաստացի ջրառի ու ջրահեռացման ծավալների համադրմամբ և ստուգմամբ։ Միաժամանակ նախատեսվում է գույքագրել և գնահատել այդ տնտեսվարող սուբյեկտների կեղտաջրերի մաքրման և ջրահեռացման համակարգերի տեխնիկական ու տեխնոլոգիական վիճակը, կիրառվող մաքրման տեխնոլոգիաներն ու մեթոդները, ինչպես նաև գնահատել ջրային ռեսուրսներ թափվող կեղտաջրերի փաստացի քանակական և որակական ցուցանիշների համապատասխանությունը սահմանված պահանջներին։
Միջոցառման իրականացումը հնարավորություն կտա ձևավորել Սևանա լճի ջրհավաք ավազանում խոշոր ջրօգտագործողների վերաբերյալ միասնական և համադրելի տվյալների բազա, բացահայտել թույլատրված և փաստացի ջրօգտագործման ու ջրահեռացման ծավալների միջև առկա տարբերությունները, ինչպես նաև արձանագրել կեղտաջրերի մաքրման համակարգերի տեխնիկական, տեխնոլոգիական և շահագործման խնդիրները։ Ուսումնասիրության արդյունքների հիման վրա նախատեսվում է մշակել բացահայտված անհամապատասխանությունների և խնդիրների վերացմանն ուղղված առաջարկություններ և անհրաժեշտության դեպքում ձեռնարկել օրենքով սահմանված համապատասխան միջոցներ։
Միջոցառման իրականացումը կարևոր նշանակություն ունի նաև Սևանա լճի ջրի որակի պահպանության և բարելավման տեսանկյունից, քանի որ հնարավորություն կտա առավել ամբողջական գնահատել ջրհավաք ավազանում խոշոր ջրօգտագործողների կողմից ձևավորվող և ջրային ռեսուրսներ արտանետվող կեղտաջրերի քանակական ու որակական ազդեցությունը և այդ տվյալներն օգտագործել հետագա կանխարգելիչ, վերահսկողական և կառավարչական միջոցառումների պլանավորման համար։
Ելնելով «Սևանա լճի մասին» օրենքի 13-րդ հոդվածի 3-րդ մասի «բ» և «գ» կետերի կատարման պահանջից՝ տարեկան ծրագրում ներառվել է «Ըստ տարեկան հաստատված առավելագույն չափաքանակի Սևանա լճից ջրթողումների և ջրառների պլան-ժամանակացույցի կազմում, ներկայացում շրջակա միջավայրի նախարարություն (մարտ-ապրիլ)» միջոցառումը։ Միջոցառման շրջանակներում պլան-ժամանակացույցը կազմվում է՝ հիմք ընդունելով համապատասխան ջրօգտագործողների կողմից ներկայացված հայտերը, գյուղատնտեսական մշակաբույսերի ոռոգման համար գործող նորմատիվային պահանջները, ինչպես նաև ջրային ռեսուրսների առկայությունն ու ոռոգման համակարգերի շահագործման առանձնահատկությունները։ Կազմված պլան-ժամանակացույցը սահմանված ժամկետում՝ մարտ-ապրիլ ամիսներին, ներկայացվում է ՀՀ շրջակա միջավայրի նախարարություն։ Պլան-ժամանակացույցի կազմումը պայմանավորված է նաև նրանով, որ ոռոգման նպատակով ջրառի պլաններն ու ընթացիկ գրաֆիկները, ջրառի և ջրբացթողումների ամսական առավելագույն չափաքանակները, ինչպես նաև ջրօգտագործման հայտերը յուրաքանչյուր տարի ձևավորվում են համապատասխան ջրօգտագործողների կողմից ներկայացված հայտերի հիման վրա և կարող են փոփոխվել՝ կախված եղանակային պայմաններից, ջրային ռեսուրսների առկայությունից և ոռոգման համակարգերի շահագործման առանձնահատկություններից։
2. Առաջարկվող նախագծի կարգավորման բնույթը
«Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների 2027 թվականի տարեկան ծրագիրը հաստատելու մասին» Կառավարության որոշման նախագծի կարգավորման նպատակն է` Սևանա լճի, որպես ազգային և տարածաշրջանային նշանակության քաղցրահամ ջրավազանի պահպանումը, էկոլոգիական հավասարակշռության վերականգնումը և Սևանա լճի ջրհավաք ավազանի էկոհամակարգերի կայուն օգտագործմանն ուղղված 2027թ. նախատեսված ծրագրերի ու միջոցառումների պարտադիր կատարման ապահովումը:
3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը
Նախագիծը մշակվել է շրջակա միջավայրի նախարարության կողմից:
4. Ակնկալվող արդյունքը
Նախագծի ընդունման արդյունքում ակնկալվում է՝
Սևանա լճի էկոհամակարգի պահպանության, վերականգնման և կայուն օգտագործմանն ուղղված համալիր միջոցառումների հետևողական իրականացում, լճի և դրա ջրհավաք ավազանի էկոհամակարգերի կենսաբազմազանության պահպանության մակարդակի բարձրացում և կենսապաշարների կայուն օգտագործման ապահովման մեխանիզմների կատարելագործում, Սևանա լճի և դրա ջրհավաք ավազանի ջրերի, հողի, ստորերկրյա ջրերի, հիդրոլոգիական, հիդրոկենսաբանական և օդերևութաբանական վիճակի մոնիթորինգի իրականացում, ջրային ռեսուրսների արդյունավետ և խնայող օգտագործման ապահովում, կեղտաջրերի մաքրման համակարգերի նախագծման, կառուցման և արդիականացման գործընթացների իրականացում, ջրածածկման ենթակա տարածքներում շինությունների և ենթակառուցվածքների ապամոնտաժման ու թափոնների մաքրման աշխատանքների իրականացում, ձկան և խեցգետնի պաշարների հաշվառման, վերարտադրության և համալրման աշխատանքների իրականացում, Սևանա լճի շուրջ անտառվերականգնման աշխատանքների իրականացում, ռեկրեացիոն ներուժի կայուն և վերահսկելի զարգացում, ինչպես նաև «Սևան» ազգային պարկի կառավարման, գիտական ուսումնասիրությունների և անտառտնտեսական աշխատանքների համակարգի կատարելագործում։
5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները
«Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների 2027 թվականի տարեկան ծրագիրը հաստատելու մասին» Կառավարության որոշման նախագծի ընդունմամբ պայմանավորված լրացուցիչ ֆինանսական միջոցների անհրաժեշտություն չի առաջանա։ Տարեկան ծրագրով նախատեսված միջոցառումների ֆինանսավորումը կիրականացվի Հայաստանի Հանրապետության 2027 թվականի պետական բյուջեով նախատեսված հատկացումների, համապատասխան պետական և համայնքային ծրագրերի, միջոցառումների շրջանակներում, ինչպես նաև Հայաստանի Հանրապետության օրենսդրությամբ չարգելված այլ միջոցների հաշվին՝ ըստ տարեկան ծրագրի հավելվածով նախատեսված ֆինանսավորման աղբյուրների։
Միաժամանակ, տարեկան ծրագրով նախատեսված առանձին միջոցառումների իրականացման համար պետական բյուջեով նախատեսված են համապատասխան ֆինանսական հատկացումներ, այդ թվում՝ Արփա-Սևան թունելի պահպանման և շահագործման, ձկան պաշարների համալրման և «Սևան» ազգային պարկի կառավարման, գիտական ուսումնասիրությունների և անտառտնտեսական աշխատանքների իրականացման ուղղություններով

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Ներկայացվող նախագիծը բխում է Հայաստանի Հանրապետության կառավարության 2026 թվականի օգոստոսի 20-ի N 1236-Ա որոշմամբ հաստատված Կառավարության 2026-2030 թվականների գործունեության ծրագրով ամրագրված՝ ջրային ռեսուրսների կայուն և արդյունավետ կառավարման, շրջակա միջավայրի պահպանության, կենսաբազմազանության պահպանության և բնական ռեսուրսների խելամիտ օգտագործման քաղաքականությունից։
Կառավարության 2026-2030 թվականների գործունեության ծրագրում ջրային ռեսուրսների կառավարման քաղաքականությունը հիմնված է ջրային ռեսուրսների կայուն և արդյունավետ օգտագործման, ջրամատակարարման, ջրահեռացման և ոռոգման համակարգերի հուսալիության բարձրացման, ջրային էկոհամակարգերի պահպանության, ինչպես նաև օգտագործված ջրի՝ բնական միջավայր վերադարձվելուց կամ ջրային համակարգ կրկին մուտք գործելուց առաջ պատշաճ մաքրման ապահովման վրա։ Ներկայացվող տարեկան ծրագիրը այդ քաղաքականության համատեքստում Սևանա լճի և դրա ջրահավաք ավազանի համար նախատեսում է ջրային ռեսուրսների քանակական և որակական վիճակի շարունակական դիտարկում, ջրային ռեսուրսների արդյունավետ և խնայող օգտագործման խթանում, ոռոգման նպատակով Սևանա լճից ջրառի նվազեցմանն ուղղված այլընտրանքային լուծումների կիրառում, ինչպես նաև կեղտաջրերի հավաքման, հեռացման և մաքրման համակարգերի զարգացում և արդիականացում։
Նախագիծը անմիջականորեն կապված է նաև Կառավարության գործունեության ծրագրի «Գլուխ 8. Շրջակա միջավայր» բաժնում ամրագրված՝ բնական ռեսուրսների արդյունավետ կառավարման, կենսաբազմազանության պահպանության և շրջակա միջավայրի վրա բացասական ազդեցությունների նվազեցման պետական քաղաքականության հետ։ Նշված քաղաքականության առանցքային ուղղություններից է Սևանա լճի և դրա ջրահավաք ավազանի էկոհամակարգային կառավարման մոդելի ներդրումը՝ գետային էկոհամակարգերի և կենսաբազմազանության վերականգնման, ջրի որակի բարելավման, աղտոտման ծավալների նվազեցման և Սևանա լճի էկոհամակարգի կայունության ապահովման նպատակով։
Տարեկան ծրագրով նախատեսվող համալիր միջոցառումները հանդիսանում են այդ էկոհամակարգային կառավարման մոտեցման գործնական շարունակությունը։ Դրանք միաժամանակ ընդգրկում են Սևանա լճի և դրա ջրահավաք ավազանի ջրերի, հողի, ստորերկրյա ջրերի, հիդրոլոգիական, հիդրոկենսաբանական և օդերևութաբանական վիճակի համակարգային մոնիթորինգ, ջրային էկոհամակարգերի և կենսաբազմազանության վիճակի գնահատում, ձկնային և այլ կենսառեսուրսների պահպանության և վերարտադրության միջոցառումներ, անտառվերականգնում, ջրածածկ տարածքների մաքրում, աղտոտման աղբյուրների սահմանափակում և գիտական ուսումնասիրությունների իրականացում։ Այս ամբողջությունը հնարավորություն է տալիս Սևանա լճի պահպանության քաղաքականությունը իրականացնել ոչ թե առանձին ոլորտային միջամտությունների, այլ փոխկապակցված էկոհամակարգային կառավարման սկզբունքով։
Կառավարության գործունեության ծրագրում առանձնահատուկ նշանակություն է տրված Սևանա լճի էկոհամակարգային կառավարմանը՝ նախատեսելով լճի և դրա ջրահավաք ավազանի էկոհամակարգերի վերականգնում, գետային էկոհամակարգերի և կենսաբազմազանության պահպանություն, ջրի առնվազն «լավ» որակի նորմի ապահովում, աղտոտման ծավալների կրճատում, ջրածածկ տարածքներում անտառտնկարկների մաքրման, ինչպես նաև Սևանա լճի ափամերձ տարածքների բարեկարգման և պահպանության աշխատանքներ։ Ներկայացվող տարեկան ծրագիրը այդ նպատակների իրականացման համար ձևավորում է տարեկան կտրվածքով գործողությունների միասնական շրջանակ՝ ապահովելով ռազմավարական հանձնառությունների վերածումը կոնկրետ, չափելի և վերահսկելի աշխատանքների։
Այսպիսով, ներկայացվող տարեկան ծրագիրը Կառավարության 2026-2030 թվականների գործունեության ծրագրում սահմանված՝ ջրային ռեսուրսների կայուն կառավարման և շրջակա միջավայրի պահպանության քաղաքականության ոլորտային կիրառումն է Սևանա լճի և դրա ջրահավաք ավազանի նկատմամբ։ Ծրագրի միջոցառումների փոխկապակցված իրականացումը միտված է Սևանա լճի էկոհամակարգային հավասարակշռության պահպանմանը և վերականգնմանը, ջրի որակի բարելավմանը և աղտոտման նվազեցմանը, ջրային ռեսուրսների արդյունավետ և խնայող օգտագործմանը, կենսաբազմազանության պահպանությանն ու վերարտադրությանը, ինչպես նաև լճի և դրա ջրահավաք ավազանի բնական ռեսուրսների երկարաժամկետ և կայուն կառավարմանը։
Միաժամանակ, նախագիծը ապահովում է «Սևանա լճի մասին» Հայաստանի Հանրապետության օրենքով և Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերով սահմանված նպատակների շարունակական իրականացումը՝ դրանք համադրելով Կառավարության 2026-2030 թվականների գործունեության ծրագրով սահմանված նոր ռազմավարական առաջնահերթությունների հետ։

